
Vizes élőhelyek és a felszín alatti víz kapcsolata a Duna-völgyében

A növényzet és a felszín alatti víz között szoros kapcsolat van, a víz jellege meghatározza a növényzet típusát. Különösen igaz a szikesek esetében. Dolgozatomban a növényzet és a felszín alatti víz kapcsolatát vizsgáltam geofizikai, hidraulikai és vízkémiai módszerrel egy olyan tipikus szikes területen Apaj-Szúnyogpusztán, ahol a szikes és lápi növényzet élesen változik.
A rádió magnetotellurikus mérésekkel megkaptam a felszín alatti közeg fajlagos elektromos ellenállását, amely a kőzetminőség és a pórusteret kitöltő víz oldott anyag tartalmának függvénye. A sekélyföldtani apriori információk alapján kiderült, hogy az ellenállás csak az oldott anyag tartalomtól függ, mivel a terület nagy részét vastagon kavicsos összlet borítja. Emellett a sekély fúrt kutakban vízszinteket mértem a lokális hidraulika megismerése céljából, továbbá vízkémiai méréseket végeztem a sós víz jelenlétének bizonyítására és az eloszlásának pontosítására.
A kapott mérési eredményeket korreláltam korábbi kutatások során készült részletes növényzeti térképpel (Biró 2011). Az összehasonlításból egyértelműen kiderült, hogy a növényzettípusok helyzete szoros kapcsolatot mutat a felszín alatti víz sótartalmával.
A kutatás a TÁMOP-4.2.4.A/2-11/1-2012-0001, Nemzeti Kiválóság Program című kiemelt projekt keretében zajlott. A projekt (A2-MZPD-13-0282) az Európai Unió támogatásával, az Európai Szociális Alap társfinanszírozásával valósul meg.

